《凤凰台》
宋代·刘矩

凤台何亭亭，迥与雨华对。凭高一登眺，秋事渺无际。

鹭洲赏心前，牛首秦淮外。万叠云稼横，百缆风樯会。

眷言簿书隙，载酒邀华旆。翰林诗百篇，生公法三昧。

皮肤虽不似，妙趣总相类。怀古睇平芜，可但高李辈。

忆昔耿与韩，造膝陈大计。高光课厥成，一语不相戾。

江淮今清晏，河路尚腥秽。蛇豕相噬吞，天已厌戎裔。

箕敛民弗堪，恶稔将自毙。愤激闻鸡舞，慷慨中流誓。

尺棰仗皇灵，喋血笞其背。燕然彼有石，深刻诏来世。

兵强在食足，万灶馀廪廥。叶奏酂侯功，接武文石陛。

作者简介：刘矩，字仲则，莆田（今属福建）人。孝宗淳熙八年（一一八一）进士。知嵊县，宁宗嘉泰三年（一二○三）通判漳州（清光绪《漳州府志》卷九）。嘉定元年（一二○八），召除著作郎兼国史院编修、实录院检讨。二年，迁左司谏。六年，出为江淮制置使。八年，权工部尚书兼实录院同修撰，寻致仕。卒谥文肃。有《刘尚书集》，已佚。事见《南宋馆阁续录》卷八、九，清道光《福建通志》卷一八○有传。今录诗三首。